**Jukka Peltola** (s. 26. elokuuta 1987 Tampere) on suomalainen entinen jääkiekkoilija. Hän oli pelipaikaltaan oikea laitahyökkääjä, mutta Peltola osasi pelata myös keskellä. Hän edusti suurimman osan urastaan SM-liigajoukkue Tapparaa, jonka kapteenina Peltola toimi vuosina 2014–2018 ja 2020–2021. Hän oli voitti joukkueessa Suomenmestaruuden vuosina 2016, 2017 ja 2022, joista kaksi ensimmäistä kapteenina. Peltola palkittiin vuonna 2017 myös pudotuspelien arvokkaimpana pelaajana Jari Kurri -palkinnolla. Hän voitti myös SM-hopeaa vuosina 2013, 2014, 2015 ja 2018 sekä SM-pronssia vuonna 2008. Peltola on Tapparan seurahistorian kaikkien aikojen neljänneksi eniten runkosarjaotteluita pelannut pelaaja 634 ottelullaan. Hän teki niissä tehot 103+162=265. Pudotuspeleissä Peltola pelasi 136 ottelua tehopistein 28+33=61. Hän pelasi myös kaksi kautta KHL-seura Sibir Novosibirskissä. Peltola edusti myös Suomea Pyeongchangin olympiakisoissa 2018. Hänet tunnettiin pelityyliltään kahden suunnan hyökkääjänä.

Ura
---

### Seuraura

Peltola Tapparan paidassa kaudella 2008–2009.
Peltola on Tampereen Ilveksen kasvatti. Hän kuitenkin putosi seuran C-nuorista ja Peltola siirtyi hakemaan vauhtia KOOVEE:stä. Hän siirtyi sieltä Tapparaan kaudeksi 2004–2005. Kaudella 2006–2007 Peltola nousi joukkueen A-nuorten kapteeniksi ja jakoi Tapparan sisäisen piste-, maali- ja syöttöpörssin voiton Joonas Koskisen kanssa tehoilla 15+22=37. Hän debytoi kauden aikana myös SM-liigassa, jossa Peltola pelasi neljä ottelua. Hän teki SM-liigadebyyttinsä 28. joulukuuta 2006 paikallisottelussa Tampereen Ilvestä vastaan. Peltola pelasi kauden aikana miesten pelejä myös kolmen Mestis-ottelun verran alle 20-vuotiaiden maajoukkueessa. Huhtikuussa 2007 hän teki kolmivuotisen jatkosopimuksen Tapparan kanssa.

Kaudella 2007–2008 Peltola pelasi 15 SM-liigaottelua tehden yhden syöttöpisteen. Hän pelasi suurimman osan kaudestaan vielä Tapparan A-nuorissa, joiden kolmanneksi paras pistemies Peltola oli tehoilla 13+18=31. Kausi 2008–2009 oli Peltolan ensimmäinen kokonainen SM-liigassa ja se toi hänelle 52 runkosarjaottelussa tehot 8+11=19. Hänen liigauransa avausmaali syntyi 19. syyskuuta 2008 vieraissa JYPiä vastaan. Peltolan kausi päättyi kuitenkin runkosarjan lopulla polvivammaan. Maaliskuussa 2009 hän jatkoi sopimustaan kahdella vuodella kevääseen 2012 saakka.

Peltola teki polvileikkauksesta toipumisen jälkeisellä kaudella 2009–2010 vain kahdeksan tehopistettä. Hän pelasi kauden aikana myös kaksi ottelua lainalla Mestis-joukkue Lempäälän Kisassa syyskuussa 2009. Kaudella 2010–2011 Peltola teki 16 tehopistettä. Kaudella 2011–2012 hän otti urallaan askeleen eteenpäin ja teki runkosarjassa 24 tehopistettä. Tammikuussa 2012 Peltola teki kolmivuotisen jatkosopimuksen Tapparan kanssa.

Kaudella 2012–2013 Peltola otti urallaan taas askeleen eteenpäin. Hän teki runkosarjassa vain kymmenen tehopistettä, jotka Peltola onnistui tekemään kuitenkin alempien ketjujen roolissa. Kevään 2013 pudotuspeleissä hän onnistui tekemään varsin hyvät tehot 6+2=8. Peltola ratkaisi Tapparalle ensimmäisen finaaliottelun voiton 15. huhtikuuta 2013 Porin Ässiä vastaan tehtyään 2–1-voittomaalin vain viisi sekuntia ennen varsinaisen peliajan loppumista. Hänet palkittiin ottelun *Ilta-Sanomien* kolmen tähden tähtipelaajana. Peltola voitti kauden päätteeksi SM-hopeaa. Kauden 2013–2014 päätteeksi hän voitti SM-hopeaa. Marraskuussa 2013 Peltola teki kevääseen 2017 asti ulottuvan jatkosopimuksen.

Peltola nimettiin Tapparan kapteeniksi kaudeksi 2014–2015. Hän johdatti joukkueen kauden päätteeksi jo kolmanteen peräkkäiseen SM-hopeaan. Kaudella 2015–2016 Peltola teki SM-liigan yhden kauden piste-ennätyksensä tehoilla 17+22=39, joilla hän oli Tapparan toiseksi paras pistemies Kristian Kuuselan jälkeen. Peltola johdatti joukkueen kauden päätteeksi Suomenmestaruuteen. Mestarien liigassa hän jakoi kolmella osumallaan Tapparan sisäisen maalipörssin voiton Jani Lajusen kanssa. Toukokuussa 2016 Peltolan sopimusta joukkueen kanssa pidennettiin kahdella vuodella kevääseen 2019 saakka.

Kaudella 2016–2017 Peltola oli CHL:ssä Tapparan paras syöttäjä ja jakoi sisäisen pistepörssin voiton Henrik Haapalan kanssa kolmella syöttöpisteellään. Hän johdatti joukkueen kapteenina Tapparan toiseen peräkkäiseen Suomenmestaruuteen. Peltola palkittiin pudotuspelien arvokkaimpana pelaajana Jari Kurri -palkinnolla. Kaudella 2017–2018 hän oli Tapparan toiseksi paras pistemies Kristian Kuuselan jälkeen tehoilla 14+19=33. Pudotuspeleissä Peltola oli tehoilla 6+7=13 joukkueen paras pistemies ja maalintekijä sekä hän jakoi Tapparan sisäisen syöttöpörssin voiton Kuuselan ja Jan-Mikael Järvisen kanssa. Peltola teki pudotuspeleissä kaksi voittomaalia, joista ensimmäinen ratkaisi 9. huhtikuuta 2018 Turun Palloseuraa vastaan Tapparalle 6–5-jatkoaikavoiton ja finaalipaikan ensimmäisessä jatkoerässä ajassa 74.06. Hän teki ottelussa maalin myös varsinaisella peliajalla sekä syötti Kristian Kuuselan tekemän maalin. Kari Heikkinen valitsi Peltolan ottelun Alumnien tähtien ykköstähdeksi. Hän voitti kauden päätteeksi SM-hopeaa.

Peltola ei jatkanut Tapparassa enää viimeistä sopimuskauttaan, vaan hän siirtyi kaudeksi 2018–2019 vuoden mittaisella sopimuksella Sibir Novosibirskiin. Peltola nousi joukkueen varakapteeniksi. Hän avasi maalitilinsä KHL:ssä runkosarjan avauskierroksella 2. syyskuuta 2018 Severstal Tšerepovetsia vastaan vain 30 sekunnin pelin jälkeen. Osuma jäi Peltolan ainoaksi tehopisteeksi kauden kahdeksassa ensimmäisessä ottelussa, kunnes hän joutui loukkaantumisen vuoksi sivuun 11 ottelun ajaksi. Peltolan maaliton putki kesti lopulta 17 ottelua. Kaikkiaan hän teki ensimmäisen KHL-kautensa aikana 45 runkosarjaottelussa tehot 8+13=21. Toukokuussa 2019 Peltola teki vuoden mittaisen jatkosopimuksen Sibirin kanssa. Kaudella 2019–2020 hän voitti joukkueen sisäisen tehotilaston lukemalla +10.

Kaudeksi 2020–2021 Peltola palasi kaksivuotisella sopimuksella Tapparaan. Hänet nimettiin myös takaisin joukkueen kapteeniksi. Peltola jakoi 13 osumallaan Tapparan sisäisen maalipörssin kolmannen sijan Kristian Tanuksen ja Charles Bertrandin kanssa. Pudotuspeleissä hän voitti joukkueen sisäisen piste-, maali- ja syöttöpörssin tehoilla 4+4=8 ja sisäisen tehotilaston lukemalla +8. Peltolan maaleista kaksi ratkaisi Kalevan Palloa vastaan pelatun puolivälieräsarjan kaksi jälkimmäistä ottelua. Neljännessä puolivälieräottelussa 23. huhtikuuta 2021 hän ratkaisi Tapparalle välieräpaikan 2–3-osumallaan. Peltola sai ottelussa myös kakkossyöttöpisteen Santtu Kinnusen tekemään avausmaaliin. Esa Välioja valitsi hänet ottelun Alumnien tähtien ykköstähdeksi.

Tapparan päävalmentaja Jussi Tapola nimesi Peltolan kaudeksi 2021–2022 Tapparan varakapteeniksi ja uudeksi kapteeniksi hänen tilalleen Otto Rauhalan. Peltola sai kauden toisessa ottelussa syyskuussa 2021 Sportin Michael Keräsen pään seudulle kohdistuneesta taklauksesta päävamman, joka piti hänet sivussa peleistä yli kolme kuukautta joulukuulle. Peltola pelasi runkosarjassa vain 25 ottelua. Hän oli sivussa myös kolme ensimmäistä finaaliottelua lähentäjävamman vuoksi. Peltola voitti kauden päätteeksi lopulta Suomenmestaruuden. Tapparan kapteeni Otto Rauhala pyysi hänet eleenä nostamaan Kanada-maljan yhdessä hänen kanssaan ensimmäisinä. Peltola voitti kauden aikana myös Mestarien liigan hopeaa.

Kaksi viikkoa Tapparan mestaruuden jälkeen toukokuussa 2022 Peltola ilmoitti omalla Instagram-tilillään lopettavansa pelaajauransa.

### Maajoukkueura

Peltola edusti Suomea Pyeongchangin olympiakisoissa 2018. Yhteensä hän pelasi 28 A-maaottelua tehopistein 1+3=4. Peltola teki A-maajoukkuedebyyttinsä Euro Hockey Challengessa 1. huhtikuuta 2011 Lahdessa Slovakiaa vastaan. Hänet merkittiin Suomen nelosketjun oikeaan laitaan Joonas Kemppaisen ja toisen debytantin, Peltolan joukkuetoverina Tapparassa pelanneen Kim Strömbergin viereen. Ensimmäisen A-maajoukkuemaalinsa Peltola teki Karjala-turnauksessa 11. marraskuuta 2017 Helsingin Hartwall Arenassa Ruotsia vastaan. Vuoden 2018 Channel One Cupissa hän toimi Suomen kapteenina.

Perhe
-----

Jukka Peltolalla on vaimo Johanna sekä lapset Niki ja Lila. Johannan veli Jan-Mikael Järvinen pelaa hyökkääjänä SM-liigajoukkue Porin Ässissä. Jan-Mikael pelasi aiemmin seitsemän kautta Peltolan joukkuetoverina Tapparassa. Johannan ja Jan-Mikaelin isä sekä Jukan appi Kari Järvinen pelasi omalla urallaan hyökkääjänä yhteensä 257 SM-liigaottelua Ilveksessä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2005–2006 | Tappara | A-SM | 37 | 7 | 4 | 11 | 12 | – | – | – | – | – |
| 2006–2007 | Tappara | A-SM | 32 | 15 | 22 | 37 | 6 | 5 | 1 | 0 | 1 | 0 |
|  | Tappara | SM-liiga | 4 | 0 | 0 | 0 | 0 | – | – | – | – | – |
|  | Suomi U20 | Mestis | 3 | 0 | 1 | 1 | 0 | – | – | – | – | – |
| 2007–2008 | Tappara | A-SM | 28 | 13 | 18 | 31 | 26 | 3 | 0 | 1 | 1 | 0 |
|  | Tappara | SM-liiga | 15 | 0 | 1 | 1 | 0 | – | – | – | – | – |
| 2008–2009 | Tappara | SM-liiga | 52 | 8 | 11 | 19 | 10 | – | – | – | – | – |
| 2009–2010 | Tappara | SM-liiga | 49 | 4 | 4 | 8 | 12 | 9 | 0 | 1 | 1 | 0 |
|  | LeKi | Mestis | 3 | 0 | 1 | 1 | 0 | – | – | – | – | – |
| 2010–2011 | Tappara | SM-liiga | 55 | 4 | 12 | 16 | 22 | – | – | – | – | – |
| 2011–2012 | Tappara | SM-liiga | 47 | 8 | 16 | 24 | 18 | – | – | – | – | – |
| 2012–2013 | Tappara | SM-liiga | 52 | 6 | 4 | 10 | 12 | 15 | 6 | 2 | 8 | 6 |
| 2013–2014 | Tappara | SM-liiga | 60 | 7 | 17 | 24 | 22 | 20 | 2 | 3 | 5 | 8 |
| 2014–2015 | Tappara | SM-liiga | 59 | 9 | 14 | 23 | 51 | 20 | 4 | 4 | 8 | 2 |
| 2015–2016 | Tappara | SM-liiga | 59 | 17 | 22 | 39 | 16 | 17 | 1 | 3 | 4 | 2 | Kanada-malja |
| 2016–2017 | Tappara | SM-liiga | 51 | 11 | 24 | 35 | 20 | 18 | 4 | 5 | 9 | 0 | Kanada-malja |
| 2017–2018 | Tappara | SM-liiga | 54 | 14 | 19 | 33 | 12 | 16 | 6 | 7 | 13 | 2 |  |  |  |  |  |  | OK | 5 | 0 | 1 | 1 | 2 |
| 2018–2019 | Sibir Novosibirsk | KHL | 45 | 8 | 13 | 21 | 8 | – | – | – | – | – |
| 2019–2020 | Sibir Novosibirsk | KHL | 48 | 9 | 13 | 22 | 12 | 5 | 0 | 1 | 1 | 0 |
| 2020–2021 | Tappara | SM-liiga | 52 | 13 | 15 | 28 | 10 | 9 | 4 | 4 | 8 | 4 |
| 2021–2022 | Tappara | SM-liiga | 25 | 2 | 3 | 5 | 4 | 12 | 1 | 4 | 5 | 2 | Kanada-malja |
| 14 kautta | yhteensä | SM-liiga | 634 | 103 | 162 | 265 | 209 | 136 | 28 | 33 | 61 | 26 |
| 2 kautta | yhteensä | KHL | 93 | 17 | 26 | 43 | 20 | 5 | 0 | 1 | 1 | 0 |

Lähteet
-------

* Jukka Peltola The Internet Hockey Databasessa (englanniksi)
* Jukka Peltola Eurohockey-sivustolla (englanniksi)
* Jukka Peltola *Elite Prospects*. Everysport Media Group AB.  (englanniksi)

### Viitteet

1. ↑  Jukka Peltola: "Hienoon paikkaan tuli maali!" *tappara.fi*.  18.10.2016. Tamhockey Oy. Viitattu 16.5.2021.
2. ↑  Tammilehto, Teemu: Tapparan kapteeni saa kovaa suitsutusta omiltaan – "Näitä hetkiä varten meillä on Peltolan Jukka" *yle.fi*.  25.4.2018. OULU:  Yleisradio Oy. Viitattu 9.9.2020.
3. ↑  SM-liigan arjen sankarit, osa 21: Jukka Peltola paljastaa kuuluisan lempinimensä taustan *is.fi*.  13.12.2015. Sanoma Media Finland Oy. Viitattu 14.12.2015.
4. ↑  Elite Prospects - All Time Regular Season Player Stats for Tappara *eliteprospects.com*. Everysport Media Group AB. Viitattu 30.6.2022. (englanniksi)
5. 1 2 3 4 5 6 7  Jukka Peltola *Elite Prospects*. Everysport Media Group AB.  (englanniksi)
6. 1 2  Vahvistus: Tappara-tähti lähtee KHL:ään *Sportti.com*.  27.4.2018. Sport Content Oy. Viitattu 29.4.2018.
7. 1 2 3  Lund, Sakari; Holma, Joel: Uransa lopettanut Tappara-ikoni Jukka Peltola lähettää painavan viestin nuorille: "Isoja jakoja tehdään vasta paljon myöhemmin" *yle.fi*.  13.5.2022. Yleisradio Oy. Viitattu 21.5.2022.
8. ↑  Elite Prospects - Tappara U20 *eliteprospects.com*. Everysport Media Group AB. Viitattu 4.5.2020. (englanniksi)
9. ↑  81 JUKKA PELTOLA *tappara.fi*. Tamhockey Oy. Viitattu 6.8.2020.
10. ↑  Tapparan nuorille jatkosopimuksia *Jatkoaika.com*.  4.4.2007. Jatkoaika r.y. Viitattu 28.7.2013.
11. ↑  Elite Prospects - Tappara U20 *eliteprospects.com*. Everysport Media Group AB. Viitattu 4.5.2020. (englanniksi)
12. ↑  Seppä, Petri: Lukko jatkaa huikeaa jyräämistään *is.fi*.  19.9.2008. Sanoma Media Finland Oy. Viitattu 6.8.2020.
13. ↑  Härkönen, Tuomas: Tapparan pelaaja-arvostelut 2008-2009 *Jatkoaika.com*.  20.4.2009. Jatkoaika r.y. Viitattu 28.7.2013.
14. ↑  Säteri ja Peltola jatkavat Tapparassa *Jatkoaika.com*.  12.3.2009. Jatkoaika r.y. Viitattu 28.7.2013.
15. ↑  LeKin joukkueessa liikennettä *Jatkoaika.com*.  25.9.2009. Jatkoaika r.y. Viitattu 28.7.2013.
16. ↑  Härkönen, Tuomas; Hietanen, Jarno: Tapparan pelaaja-arvostelut 2011–2012 *Jatkoaika.com*.  14.4.2012. Jatkoaika r.y. Viitattu 28.7.2013.
17. ↑  Barkoville monivuotinen jatkosopimus *Jatkoaika.com*.  25.1.2011. Jatkoaika r.y. Viitattu 28.7.2013.
18. ↑  Härkönen, Tuomas: Tapparan pelaaja-arvostelut 2012-2013 *Jatkoaika.com*.  12.6.2013. Jatkoaika r.y. Viitattu 28.7.2013.
19. ↑  Lehtinen, Lauri: D-junnupomppu Padan turma ensimmäisessä finaalissa *Jatkoaika.com*.  15.4.2013. Jatkoaika r.y. Viitattu 6.8.2020.
20. ↑  Tilastot - Liiga *liiga.fi*.  15.4.2012. Jääkiekon SM-liiga Oy. Viitattu 28.7.2013.
21. ↑  Tappara jatkoi hyökkääjänsä sopimusta *Jatkoaika.com*.  13.11.2013. Jatkoaika r.y. Viitattu 12.8.2014.
22. ↑  Tapparalta yllättävä kapteenivalinta *Jatkoaika.com*.  12.8.2014. Jatkoaika r.y. Viitattu 12.8.2014.
23. ↑  Elite Prospects - Tappara *eliteprospects.com*. Everysport Media Group AB. Viitattu 4.5.2020. (englanniksi)
24. ↑  Tappara julkisti uusia hankintoja - Nurmi ja Rantakari kovimmat nimet *Jatkoaika.com*.  12.5.2016. Jatkoaika r.y. Viitattu 12.5.2016.
25. ↑  Elite Prospects - Tappara *eliteprospects.com*. Everysport Media Group AB. Viitattu 4.5.2020. (englanniksi)
26. ↑  Elite Prospects - Tappara *eliteprospects.com*. Everysport Media Group AB. Viitattu 4.5.2020. (englanniksi)
27. ↑  Otteluseuranta *liiga.fi*.  9.4.2018. Jääkiekon SM-liiga Oy. Viitattu 29.4.2018.
28. ↑  Pönniö, Toni: Video: Suomalaispelaaja avasi KHL-uransa komealla tavalla – avausmaali jo 30 sekunnin jälkeen! *suomikiekko.com*.  2.9.2018. Nordic Sport Media. Viitattu 4.5.2020.
29. ↑  Lahtinen, Miikka: Leijonat-hyökkääjä loukkaantui KHL-ottelussa – joutuu ainakin kuukaudeksi sivuun tositoimista *suomikiekko.com*.  19.9.2018. Nordic Sport Media. Viitattu 4.5.2020.
30. ↑  Pönniö, Toni: Leijonat-hyökkääjä liekeissä KHL:ssä – onnistui maalinteossa yli kahden kuukauden tauon jälkeen *suomikiekko.com*.  18.11.2018. Nordic Sport Media. Viitattu 4.5.2020.
31. ↑  ЮККА ПЕЛТОЛА ОСТАЕТСЯ В "СИБИРИ"! *hcsibir.ru*.  27.5.2019. ХК «Сибирь». Viitattu 4.5.2020. (venäjäksi)
32. ↑  Elite Prospects - Sibir Novosibirsk *eliteprospects.com*. Everysport Media Group AB. Viitattu 4.5.2020. (englanniksi)
33. ↑  Jukka Peltola palaa Tapparaan − myös tšekkiläisväriä saapuu kirvesrintoihin *Jatkoaika.com*.  2.5.2020. Jatkoaika r.y. Viitattu 4.5.2020.
34. ↑  Seppä, Lassi: Jukka Peltola palaa Tapparan kapteeniksi − Patrik Virta nousee kapteenistoon *Jatkoaika.com*.  6.8.2020. Jatkoaika r.y. Viitattu 6.8.2020.
35. ↑  Elite Prospects - Tappara *eliteprospects.com*. Everysport Media Group AB. Viitattu 15.6.2021. (englanniksi)
36. ↑  Ottelu ottelulta *liiga.fi*. Jääkiekon SM-liiga Oy. Viitattu 15.6.2021.
37. ↑  Otteluseuranta *liiga.fi*.  23.4.2021. Jääkiekon SM-liiga Oy. Viitattu 15.6.2021.
38. ↑  Seppä, Lassi: Jukka Peltola palaa Tapparan kapteeniksi − Patrik Virta nousee kapteenistoon *Jatkoaika.com*.  5.8.2021. Jatkoaika r.y. Viitattu 5.8.2021.
39. ↑  Hoffrén, Sami: Tapparan ikoni Jukka Peltola kävi syvissä vesissä kapteenikohun jälkeen – "Ei oikein tiennyt, että mitä tapahtuu" *is.fi*.  28.4.2022. TAMPERE:  Sanoma Media Finland Oy. Viitattu 30.6.2022.
40. ↑  Tilanne 8.11.2020
41. ↑  Pelaajat – P *tappara.fi*. Tamhockey Oy. Viitattu 28.7.2013.
42. ↑  EHC: Leijonat nimetty Slovakia-otteluihin *Jatkoaika.com*.  23.3.2011. Jatkoaika r.y. Viitattu 28.7.2013.
43. ↑  Mennander, Pasi: Tässä Leijonien kokoonpano illan Slovakia-otteluun! *Leijonat.fi*.  1.4.2011. Suomen Jääkiekkoliitto – Finlands Ishockeyförbund ry.  Arkistoitu 31.8.2021. Viitattu 8.11.2020.
44. ↑  FIN - SWE (3-1) *stats.swehockey.se*.  11.11.2017. Svenska Ishockeyförbundet. Viitattu 8.11.2020. (englanniksi)
45. ↑  Peltolalle C rintaan vanhassa kotihallissa - Leijonien turnaus käyntiin torstaina Hakametsästä *Leijonat.fi*.  12.12.2018. Suomen Jääkiekkoliitto – Finlands Ishockeyförbund ry. Viitattu 16.12.2018.
46. ↑  Aaltonen, Juha: Ei ole tapana jossitella jälkikäteen *tampereenviikko.fi*. Lalli Oy. Viitattu 16.5.2021. [vanhentunut linkki]
47. ↑  Jan-Mikael Järvinen *Elite Prospects*. Everysport Media Group AB.  (englanniksi)
48. ↑  Kari Järvinen *Elite Prospects*. Everysport Media Group AB.  (englanniksi)
49. ↑  Ruissalo, Pekka: Kiekkoilijan elämä on leikkiä kentällä ja kotona *tampelainen.fi*.  11.6.2017. Etelä-Suomen Media Oy. Viitattu 16.5.2021.


|  |  |  |
| --- | --- | --- |
| Edeltäjä:**Ville NieminenKristian Kuusela** | **Tapparan kapteeni SM-liigassa**2014–20182020–2021 | Seuraaja:**Kristian KuuselaOtto Rauhala** |

|  |  |  |
| --- | --- | --- |
| Edeltäjä:**Patrik Laine** | **Jari Kurri -palkinnon voittaja**2017 | Seuraaja:**Julius Junttila** |

Suomen joukkue – Talviolympialaiset 2018
2 Lehtonen |
4 Kivistö |
5 Kukkonen (**C**) |
12 Anttila |
13 Junttila |
18 Lepistö (**A**) |
19 Koskinen |
20 Tolvanen |
23 Kemppainen |
24 Lajunen |
25 Enlund |
27 Kontiola (**A**) |
31 Rämö |
37 Pyörälä |
38 Hietanen |
40 Koskiranta |
42 Heiskanen |
50 Koivisto |
55 Ohtamaa |
62 Osala |
65 Manninen |
70 Hartikainen |
77 Metsola |
81 Peltola |
86 Savinainen |
Valmentaja Lauri Marjamäki